Lääkäripula ei helpottanut: Leppävaarassa jopa 55 päivän jonotus kiireettömälle vastaanotolle

Espoon terveysasemilla on edelleen pulaa lääkäreistä. Leppävaaran terveysasema on yksi niistä, joissa lääkäripula on ollut suuri. Päivi Tuovinen Katso isompi kuva

Sirkku Aalto

Lääkäripula koettelee edelleen Espoon terveysasemia.

Espoon terveysasemilla on yhteensä 130 lääkärin vakanssia. Niistä kymmenen on tällä hetkellä kokonaan täyttämättä, kertoo johtava ylilääkäri Eila Erola Espoon kaupungilta.

Espoo lyhensi jo vuodenvaihteessa ainoan ilta-aikaan palvelevan terveysasemansa aukioloaikaa tilapäisen lääkäripulan takia Iltakahdeksaan avoinna ollut Ison Omenan terveysasema palvelee potilaita tammi–maaliskuussa vain iltakuuteen. Aseman on tarkoitus palata iltakahdeksan aukioloon maaliskuun jälkeen.

Ison Omenan terveysaseman lisäksi lääkäreistä on suuri pula Espoonlahden ja Leppävaaran terveysasemilla, kertoo terveyspalvelujen johtaja Sanna Svahn Espoon kaupungilta.

Leppävaaran ja Espoonlahden terveysasemat ovat arkisin auki iltapäiväneljään asti. Svahnin mukaan niiden aukioloa ei aiota lyhentää lääkäripulan takia.

– Tietysti nyt täytyy tehdä toimenpiteitä, että saamme sijaisia joko omiksi työntekijöiksi tai ostopalvelun kautta, ettei tilanne mene hankalammaksi, Svahn sanoo.

Lääkäripulan helpottamiseksi Espoo ostaa tammi-toukokuussa palveluita Mehiläinen Terveyspalvelut Oy:ltä ja Medipulssi Oy:ltä arviolta 150 000 eurolla.

Lääkäripulan takia odotusajat lääkäreiden kiireettömille vastaanotoille pitenevät Espoon terveysasemilla.

– Kun lääkäriresurssia puuttuu, aikoja ei ole niin paljon. Kiireettömien vastaanottoaikojen kysyntä on aika tasaista ja siinä on ehkä kysyntäpiikkejäkin. Koska kiireelliset asiat on aina hoidettava, kiireettömät ajat venyvät, Svahn avaa.

Tammikuussa pääsyä lääkärin kiireettömälle vastaanotolle joutui odottamaan pisimpään Leppävaaran terveysasemalla, jossa odotusaika oli 55 vuorokautta. Nopeimmin lääkärille pääsi Oma Lääkärisi Espoontori -asemalla Espoon keskuksessa, jossa odotusaika lääkärin kiireettömälle vastaanotolle oli tammikuussa kolme vuorokautta.

Keskimäärin pääsyä lääkärin kiireettömälle vastaanotolle piti odottaa Espoon terveysasemilla tammikuussa 21 vuorokautta. Espoon tavoite on, että kiireettömässä asiassa lääkärille pääsisi kaikilla terveysasemilla alle kymmenessä päivässä.

– Kun meillä on koko porukka paikalla, pääsemme hyvin lähelle sitä. Se on hyvä myös lääkärin kannalta, sillä silloin asiakkaalle voi tarvittaessa varata sujuvasti toisen ajan vaikka seuraavalle viikolle, Svahn sanoo.

Espoon terveysasemia piinaavan lääkäripulan taustalla ovat esimerkiksi sosiaali- ja terveysalan työvoimapula sekä lääkäreiden suuri vaihtuvuus.

– Melkein puolet kaikista lääkäreistämme on koulutusvaiheen lääkäreitä, joten kerran vuodessa vaihtuu puolet lääkäreistä, Svahn sanoo.

Espoo palkkaisikin Svahnin mukaan mieluiten kokeneita yleislääketieteen erikoislääkäreitä.

– Mutta heistä on pulaa ja sen vuoksi koulutettavien lääkäreiden määrä on ylipainossa. Koulutamme toki mielellämme, mutta koulutettavia lääkäreitä ei saisi olla ihan näin paljon. Se vie kokeneilta lääkäreiltä työaikaa, kun heidän on ohjattava ja opetettava koulutettavia lääkäreitä, Svahn sanoo.

Lääkäripulasta on kärsitty myös Helsingissä. Helsinki alkoi tammikuussa maksaa terveysasemilla potilastyötä tekeville lääkäreille määräaikaista tehtävälisää, joka on täyttä työaikaa tekevillä tuhat euroa kuukaudessa. Lisä tulee jo aiemmin luvatun 250 euron palkankorotuksen päälle.

Svahnin mukaan Espoo on tähän asti maksanut koulutusvaiheessa oleville lääkäreille hieman vähemmän ja erikoislääkäreille hieman enemmän kuin Helsinki.

– Helsingin palkankorotus tasoittaa näitä eroja, mutta emme ole tässä vaiheessa lähteneet korottamaan palkkoja, Svahn sanoo.

Vuonna 2018 espoolaisten terveyskeskuslääkäreiden keskiansio oli 5 749 euroa ja erikoislääkäreiden keskiansio 7 181 euroa kuukaudessa.

Henkilöstö on Svahnin mukaan kertonut kysyttäessä, että palkkaa tärkeämpiä asioita ovat esimerkiksi työilmapiiri, toimivat työvälineet ja tietojärjestelmät sekä mahdollisuus tehdä töitä joustavasti.

– Niiden äärellä meidän täytyy tehdä kovasti hommia, Svahn sanoo.

Tammikuun odotusajat lääkärille kiireettömässä asiassa eri terveysasemilla Espoonlahti: 21 vuorokautta Iso Omena: 30 vrk Kalajärvi: 10 vrk Kilo: 27 vrk Kivenlahti: 34 vrk Leppävaara: 55 vrk Samaria: 12 vrk Tapiola: 21 vrk Viherlaakso: 20 vrk Oma Lääkärisi Espoontori: 3 vrk Oma Lääkärisi Matinkylä: 4 vrk